*Comunicat de presă*

***2 iunie 2025***

**Documentarul „Tata”, premiat la Festivalul de Film de la Cracovia**

**Regizorii Lina Vdovîi și Radu Ciorniciuc** au fost distinși cu **Premiul Cornul de Argint pentru un film cu tematică socială** pentru documentarul „**Tata**”, în cadrul galei celei de-a 65-a ediții a Festivalului Internațional de Film de la Cracovia. Filmul*,***produs de Manifest Film a avut premiera mondială la Festivalul Internațional de Film de la Toronto. Participarea regizorilor la activitățile prilejuite de premiera poloneză a peliculei au beneficiat de sprijinul Institutului Cultural Român de la Varșovia.**

În motivația juriului citim: „*acest film, a cărui temă universală merită dezbătută, ne-a emoționat profund datorită efortului curajos al regizorilor de a opri ciclul traumei intergeneraționale. Juriul a decis să acorde Cornul de Argint scenaristei unui documentar intim, la persoana întâi, a cărui temă socială este completată de o anchetă despre abuz și practici ilegale*.”

Radu Ciorniciuc și Lina Vdovîi obțin pentru a doua oară un premiu la acest festival: în 2020 documentarul „Acasă, My Home” (r. Radu Ciorniciuc, scenariu Lina Vdovîi) a fost distins cu Cornul de Aur pentru cel mai bun film documentar.

**Lina Vdovîi** a semnat scenariul documentarului de lungmetraj „Acasă, My Home” (2020), câștigător al trofeului pentru Cel mai bun film documentar la Premiile Gopo 2021 și al multor premii naționale și internaționale. Originară din Republica Moldova, Lina locuiește în România, unde a dobândit o vastă experiență în jurnalism de investigație, jurnalism narativ și *new media*. A obținut numeroase premii pentru materialele sale apărute în importante publicații naționale și internaționale, care au acoperit subiecte legate de migrație, zone de conflict, sărăcie, educație și integrare socială. Vdovîi este unul din jurnaliștii nominalizați European Press Prize. Lina Vdovîi a debutat în jurnalismul de televiziune ca producător de știri și documentare pentru postul național german de televiziune ZDF. „Tata” este debutul ei ca regizoare a unui documentar de lungmetraj.

**Radu Ciorniciuc** este regizor, director de imagine și jurnalist de investigație.

Documentarul de debut „Acasă, My Home” a avut un parcurs festivalier impresionant – de la Premiul pentru cea mai bună imagine la Sundance Film Festival (2020) la nominalizarea în selecția oficială a Premiilor Academiei de Film Europene (EFA 2020) și Premiul pentru cel mai bun documentar la festivaluri precum DOK.fest Munchen, Festivalul de Film de la Cracovia, ZagrebDox, Festivalul Internațional de Film de la Dublin, Festivalul Internațional de Film de la Sofia. Ciorniciuc este unul din co-fondatorii organizației media independente Casa Jurnalistului. Din 2012, a lucrat ca reporter de investigație pentru multiple publicații și rețele de televiziune, printre care The Guardian, Al Jazeera și Channel 4 News, câștigând numeroase premii naționale și internaționale. Abordează cu predilecție teme privitoare la drepturile omului, protecția animalelor, problemele de mediu.

Palmaresul edițiilor trecute ale Festivalului de Film de la Cracovia include, pe lângă Premiul pentru cel mai bun documentar acordat filmului „Acasă, My Home”, Cornul de Argint pentru un film cu înaltă contribuție artistică pentru „Who I Am Not” (r. Tunde Skovran, 2023) și Dragonul de Argint pentru cel mai bun regizor de scurtmetraj documentar acordat lui Marius Iacob pentru „24 găleţi, 7 șoareci, 18 ani” (2012). De-a lungul timpului au făcut parte din juriile Festivalului cracovian producătoarele române Monica Lăzurean-Gorgan (2024), Ada Solomon (2023), regizorii Radu Ciorniciuc și Anca Damian (2021), programatoarea Kato Csilla (2020), criticul Luminița Boerescu (2017).

Institutul Cultural Român de la Varșovia este un partener constant al Festivalului, iar în 2024 a deschis seria evenimentelor organizate în cadrul Sezonului Cultural România–Polonia 2024-2025 cu o secțiune specială la care România a fost țară invitată. În 2024 au fost prezente în Festival 10 producții românești, iar la discuții cu publicul și întâlniri profesionale au participat, printre alții, Dana Bunescu, Cătălina Tesăr, Monica Lăzurean-Gorgan, Irina Malcea, Cristina Badea, Botond Püsök, Andrei Dăscălescu. La ediția din acest, ICR Varșovia a susținut și participarea regizorilor documentarelor „**După cioate**” și „**CALIU: Nicidecum altceva, ce să fac altceva?**” – **Mihai Dragolea și Radu Mocanu**, respectiv **Simona Constantin**.

**Contact:**

Serviciul Promovare și Comunicare

biroul.presa@icr.ro;

031 71 00 622